Laaja hyvinvointiryhmä

14.11.2021 klo 15-16.30

Tähtikunnan koulu, E127

Paikalla Heidi Lakkala, Reeta Nieminen, Paula Kuusisto, Jenni Miettinen, Tuulikki Mäkihalvari, Tuuli Korhonen, Auli Näsi, Anu Poikela, Marita Kuoppala, Sari Häkkinen, Anita Tervo, Johanna Ilola-Pesonen, Paula Melamies, Hanna-Kaisa Soukka, Hanna Kuusela, Risto Kaarniemi, Piia Kaarniemi, Niina Asteljoki, Jonna Hyväri, Hanna Merenkukka, Jaana Rautava, Inga Mukku, Johanna Mäki

Sihteerinä Jenni Miettinen

1. Seurakunta on ollut yhteydessä kouluun ja ilmaissut huolensa nuorten oireilusta Sodankylässä. Rehtori Heidi Lakkala pyysi kirkkoherra Hanna Kuuselaa alustamaan keskustelua aiheesta.
2. Hanna Kuusela kertoi lähestyneensä koulua sähköpostitse. Seurakunnan työntekijät ovat huolissaan havaitsemastaan yhä nuorempien lasten ja nuorten häiriökäyttäytymisestä. Esimerkiksi Pappilanniemen kodalla tapahtuu paljon ilkivaltaa ja muuta huolestuttavaa toimintaa, kuten spraymaalipullojen räjäyttelyä ja alkoholin nauttimista. Nuoret viettävät paljon aikaa kylällä vailla mitään järkevää tekemistä ja päätyvät monesti esimerkiksi kauppojen auloihin. Tänä vuonna mukana on ollut myös aikaisempaa nuorempia lapsia, erityisesti 5.- ja 6.-luokkalaisia. Seurakunta haluaisi olla mukana keksimässä konkreettisia toimintamalleja nuorten auttamiseksi ja tilanteen korjaamiseksi yhdessä muiden toimijoiden kanssa.
3. Keskustelua ja käytettyjä puheenvuoroja aiheesta:

* Kuraattori Johanna Mäki kertoi kuraattoreiden ehdottaneen jo syksyllä vanhemmuuden tukemista ja vanhempainkoulun järjestämistä yhdessä perheneuvolan kanssa. Tällöin toimintaa ei saatu käynnistettyä perheneuvolan resurssipulan vuoksi.
* Reeta Nieminen kertoi poliisiyhteistyöstä ja sen mahdollisuuksista. Tällä hetkellä on ongelmia tiedonkulussa molempiin suuntiin. Lappiin on ollut suunnitteilla koordinaattori, jonka tehtävänä olisi koota tarvittavat asiantuntijat ongelmatapauksissa. Ennen tämän toteutumista tarvittaisiin konkreettisia toimintamalleja yhteistyön sujuvoittamiseksi.
* Viidennen luokan opettaja Auli Näsi kertoi omalta osaltaan huolista erityisesti 5.-luokkalaisten osalta. Syksyn aikana on tapahtunut paljon ja luokanopettajat ovat ilmaisseet huolensa myös koteihin.
* Hyvinvointikoordinaattori Inga Mukku kertoi tekeillä olevasta kunnan hyvinvointisuunnitelmasta. Siihen on tarkoitus kerätä eri ikäryhmille tavoitteet, toimintatavat ja vastuuhenkilöt hyvinvointiin liittyen. Kunnan hyvinvointikyselyssä on tullut esille huolta koululla tapahtuvasta kiusaamisesta ja nuorten mielenterveysongelmista.
* Heidi Lakkala kertoi esimerkin Oulusta. Nuoret tarvitsevat aikuisia koko päivän ajan, ei vain virka-aikoina. Oulussa on kehitetty toimintamallia, jossa nuorten hyvinvoinnin vastuuhenkilöitä on saatavilla koko päivän ajan. Samaa voisi miettiä myös Sodankylässä.
* Piia Kaarniemi kertoi Aseman lapset ry:n Walkers-autosta, eli Wautosta. Sodankylän kunnan nuorisotyöhön on tulossa Wauto tammikuusta 2022 kesäkuun loppuun saakka. Myös seurakunta on mukana toiminnassa. Auton avulla tavoitetaan sellaisiakin nuoria, jotka eivät tule nuorisotiloille. Autolla voidaan mennä sinne missä nuoret ovat ja samalla tarjotaan nuorille turvallinen oleskelu- ja keskustelupaikka. Wauto on ollut Sodankylässä aikaisemminkin ja silloin saadut kokemukset olivat hyviä. Wauton avulla voidaan paremmin tavoittaa myös alakouluikäisiä lapsia ja nuoria, jotka pääsevät nuorisotiloihin vain yhtenä päivänä viikossa. Jatkossa on tarkoitus selvittää, miten Wauto-toimintaan saadaan mukaan aikuisia eri toimijoilta. Kokouksessa kerättiin nimilista paikalla olleista, jotka ovat kiinnostuneita suunnittelemaan toimintaa tarkemmin.
* Risto Kaarniemi ehdotti ongelmiin joutuneiden nuorten kokoamista “promoottoriryhmäksi”, jossa aikuisen johdolla pohdittaisiin syitä ja ratkaisuja ongelmiin. Ryhmän kokoontuminen voisi tapahtua hyvin vapaamuotoisesti esimerkiksi makkaranpaiston tai muun mukavan puuhailun merkeissä. Ryhmään osallistuvat nuoret voisivat levittää saamaansa oppia muillekin nuorille. Seurakunnalla oli positiivinen kokemus vastaavasta toiminnasta aikaisemmilta vuosilta. He tarjoutuivat olemaan mukana ryhmän järjestämisessä.
* Koulu oli järjestämässä aikaisemmin syksyllä laillisuuskasvatusta kaikille oppilaille kolmannesta luokasta ylöspäin. Valitettavasti poliisin kanssa suunniteltu päivä peruuntui. Nyt asiaa yritetään järjestää uudelleen. Reeta Nieminen sopii poliisin kanssa uudesta päivämäärästä. Samassa yhteydessä on tarkoitus järjestää jonkinlainen vanhempainilta ainakin 5.-luokkalaisille. Vanhempainiltaa olisi mahdollista seurata myös Teamsin kautta, jotta mahdollisimman moni saataisiin osallistumaan.
* Anu Poikela toivoi koteihin lisää tukea vanhemmuuteen. Monissa perheissä on suhtauduttu esille tulleisiin ongelmiin vakavasti, mutta vanhemmilta puuttuu keinoja ongelmien ratkaisemiseksi. Rangaistukset, esimerkiksi puhelimen laittaminen jäähylle, toimivat huonosti. Samasta aiheesta puhuivat myös Hanna Kuusela, Johanna Mäki ja Anita Tervo. Lasten tulisi saada olla lapsia, liian aikaisin ei tarvitse selviytyä yksin. Vanhemmat tarvitsisivat apua läsnäoloon ja tunnetaitoihin. Vanhempia pitäisi kannustaa puhumaan enemmän lastensa kanssa: kysymään kuulumisia ja keskustelemaan ihan arkisista asioista. Kuraattorit kannustavat perheitä tähän tehdessään työtä lasten ja nuorten kanssa mm. antamalla perheille yhteisiä kotitehtäviä.

1. Heidi Lakkala teki yhteenvedon keskustelun yhteydessä sovituista jatkotoimenpiteistä.

* Muodostetaan halukkaista nuorten kanssa työskentelevistä verkosto, joka kutsutaan koolle suunnittelemaan tulevaa toimintaa.
* Piia Kaarniemi vastaa Walkers-autosta ja tiedottaa sen toiminnasta.
* Risto Kaarniemi ottaa vastuulleen ehdottamansa “promoottoriryhmän” toiminnan järjestämisen.
* Johanna Mäki selvittää vanhempainkoulun järjestämistä perheneuvolan, seurakunnan ja vanhempainyhdistyksen kanssa. Tavoitteena olisi tarjota esimerkiksi kolmena iltana neuvoja, keskustelua ja vertaistukea erityisesti 5.- ja 6.- luokkalaisten vanhemmille. Nuorisotyö järjestää samaan aikaan ohjattua toimintaa lapsille.
* Vanhempainyhdistyksen edustajat toivoivat yhteisiä pelisääntöjä. Reeta Nieminen kokoaa asioita Wilma-viestiin, joka lähetetään koteihin tapaamiseen osallistuneiden yhteisenä vetoomuksena.
* Koulu tekee jatkossa tiiviimpää yhteistyötä nuorisotoimen kanssa. Monia koulupäivän tapahtumia puidaan iltaisin nuorisotilalla ja toisin päin. Tiiviimpi yhteistyö mahdollistaa tehokkaamman avun ja tuen nuorille.
* Poliisi pyrkii käynnistämään Ankkuri-toiminnan, eli monialaisen asiantuntijaverkoston nuorten tueksi myös Sodankylässä.

1. Tapaamisen lopuksi täydennettiin oppilashuoltosuunnitelma ja opiskeluhuollon arviointi.